Wonder Woman 1984

Wonder Woman 1984 on vuonna 2020 ensi-iltansa saanut Patty Jenkinsin ohjaama yhdysvaltalainen supersankarielokuva, joka pohjautuu DC Comicsin Ihmenainen-sarjakuvahahmoon. Se on jatko-osa vuoden 2017 elokuvalle "Wonder Woman" sekä DC Extended Universen yhdeksäs elokuva. Jenkins on käsikirjoittanut elokuvan yhdessä Geoff Johnsin ja Dave Callahamin kanssa. Pääosissa ovat Gal Gadot, Chris Pine, Kristen Wiig, Pedro Pascal, Robin Wright ja Connie Nielsen. Elokuvassa Diana kohtaa vuonna 1984 uudelleen kuolleeksi luullun Steve Trevorin sekä uudet viholliset: Gepardin ja Maxwell Lordin.
Keskusteluja jatko-osan toteutuksista alkoi kesäkuussa 2017, ensimmäisen elokuvan ensi-illan jälkeen. Päätös jatko-osan tekemisestä lyötiin lukkoon jo heti seuraavan kuukauden aikana. Kuvaukset alkoivat kesäkuussa 2018 Warner Bros. Studiosin tiloissa Leavesdenissä. Elokuvassa kuvattiin myös Yhdysvalloissa Washingtonin ja Pohjois-Virginian alueilla, sekä Lontoossa, Duxfordissa, Teneriffalla, Fuerteventuralla ja Almeríassa. Kuvaukset päättyivät joulukuussa 2018, mutta lisäkuvauksia tehtiin vielä heinäkuussa 2019.
"Wonder Woman 1984" sai ensiesityksensä DC FanDome -virtuaalitapahtumassa 15. joulukuuta 2020. Yhdysvalloissa se julkaistiin elokuvateattereihin sekä HBO Maxiin 25. joulukuuta 2020. Suomessa elokuva julkaistiin HBO Nordiciin 26. maaliskuuta 2021.
Juoni.
Lapsena Diana kilpaili Themyscirassa aikuisia amatsoneja vastaan. Kilpailun aikana Diana kuitenkin putoaa hevosensa selästä ja käyttää oikopolkuja ampuakseen omat nuolensa tarkastuspisteisiin, mutta Antiope tajuaa Dianan huijaavan ja hylkää hänet kilpailusta juuri ennen viimeistä tarkastuspistettä. Antiope ja Hippolyta kehottavat Dianaa asettamaan totuuden kaiken muun edelle ja olemaan kärsivällinen niin kuin amatsonien palvoma sankari Asteria, joka oli aikoinaan uhrannut itsensä sodassa ihmisiä vastaan antaakseen muiden amatsonien paeta Themysciraan.
Vuonna 1984 Diana työskentelee Smithsonian-instituutissa, Washingtonissa, pysäyttää rikollisia ja auttaa pulassa olevia ihmisiä salaa ”Ihmenaisena”. Hän kuitenkin kaipaa yhä kuollutta rakastettuaan Steve Trevoria. Eräänä päivänä Smithsonian saa uuden työntekijän, Barbara Minervan, jolle kukaan muu ei ole ystävällinen, paitsi Diana. Lisäksi FBI tuo paikalle esineitä, joita oli takavarikoitu Dianan aiemmin pysäyttämiltä ostoskeskuksen ryöstäjiltä. Niiden joukossa on kivi, jossa metallnen kaiverrus sekä sitriiniä muistuttava kide. Kaiverrus on latinaksi ja se kertoo kiven täyttävän kantajalleen yhden tärkeän toivomuksen.
Diana toivoo salaa, että Steve olisi yhä elossa, kun taas Barbara toivoo, että olisi kuin Diana. Seuraavana päivänä Barbarasta tulee huomatumpi ja hän tapaa öljy-yhtiö Black Gold Cooperativen perustaja Maxwell ”Max Lord” Lorenzanon, joka esiintyi usein televisiossa, mutta joka salaa epäonnistui liiketoimissaan. Samana iltana Smithsonianissa järjestetään gaala, jossa Lord viettelee Barbaran varastaakseen kiven, jota hän kutsuu Unelmakiveksi. Lord toivoo ”tulevansa Unelmakiveksi”, jolloin kivessä oleva kide yhdistyy osaksi häntä. Diana tapaa gaalassa miehen, joka väittää tuntevansa Dianan ja muuttuu yhtäkkiä Dianan silmissä Steveksi. Aamulla Barbara huomaa saaneensa toivomuksensa kautta myös supervoimat, mutta samalla hänestä tulee luonteeltaan häikäilemättömämpi. Lord puolestaan järjestää sijoittajansa Simon Staggin pidätettäväksi verorikoksista sekä Black Goldin täyteen hallintaansa.
Auttaessaan Steveä totuttautumaan muuttuneeseen maailmaan, Diana tajuaa muutoksen johtuneen Unelmakivestä. Kuultuaan Barbaralta Lordin varastaneen kiven, Diana ja Steve varastavat Smithsonianista Näkymättömän Lentokoneen seuratakseen Lordia Kairoon. Saadakseen lisää öljyä, Lord järjestää Bialya-dynastian maat takaisin emiiri Said bin Abydosille sekä tämän henkivartijat palvelukseensa, mutta samalla muu Egypti menettää makean vetensä. Diana ja Steve yrittävät pysäyttää Lordin, mutta Diana huomaa menettävänsä voimansa. Barbara saa selville jokaisen kiveä kantaneen henkilön johtaman sivilisaation tuhoutuneen ja saa mayojen jälkeläiseltä Babajideltä vanhoja kirjoituksia, joista Diana tajuaa Unelmakiven luojan olleen Dolos, Petoksen herttuana tunnettu jumala. Steve tajuaa Unelmakiven vievän vastineena toivojan tärkeimmän ominaisuuden, kuten Dianan voimat ja Barbaran inhimillisyyden. Diana ja Barbara eivät kuitenkaan halua luopua toivomuksistaan.
Lord, jonka fyysinen terveys alkaa heikentyä, aiheuttaa toimillaan paljon kaaosta ja saa Yhdysvaltain presidentiltä hallintaansa maailmanlaajuisen satelliittijärjestelmän. Barbara asettuu Lordin puolelle ja voittaa helposti Dianan. Steve suostuttelee Dianan perumaan toivomuksensa, jolloin Diana saa voimansa takaisin. Lord aloittaa maailmanlaajuisen lähetyksen täyttääkseen kaikkien maailman ihmisten toivomukset. Diana ottaa Asterialle kuuluneen kultaisen siivekkään haarniskan ja lentää lähetystukikohtaan, missä hän kohtaa uudelleen Barbaran, joka on muuttunut ihmisgepardiksi toivottuaan Lordilta tulevansa ”suurpedoksi”. Diana pudottaa Barbaran järveen ja tyrmää hänet sähköistämällä veden kaapeleilla. Hän myös keskeyttää Lordin lähetyksen ja käyttää Hestian lassoa puhuakseen ihmisille itse. Lord näkee lasson kautta näkyjä kurjasta lapsuudestaan ja tajuaa oman hintansa Unelmakiven käytöstä olleen kaaoksen keskelle joutuneen poikansa Alistairin turvallisuus. Lord peruu toivomuksensa ja palaa Alistarin luokse. Myös lähetystä kuunnelleet peruvat toivomuksensa, paitsi Barbara, joka kuitenkin muuttuu takaisin ihmiseksi. Jouluna Diana tapaa uudelleen saman miehen, jonka oli aiemmin nähnyt Stevenä.
Lopputekstien välissä näytetyssä kohtauksessa paljastuu, että Asteria on yhä elossa ja on elänyt ihmisten keskuudessa, auttaen heitä.
Tuotanto.
Kehitys.
Gal Gadot oli alun perin sitoutunut vain kolmeen DC Extended Universen elokuvaan, "Wonder Womanin" ollessa hänen toinen elokuvansa. Ensimmäisen elokuvan ohjaaja, Patty Jenkins, joka oli alun perin sitoutunut vain yhden elokuvan ohjaajaksi, ilmaisi halunsa ohjata elokuvalle jatko-osan. Kesäkuussa 2017 Geoff Johns kertoi "Varietyn" haastattelussa alkaneensa Jenkinsin kanssa työstää käsikirjoitusta "Wonder Womanin" jatko-osalle ja että hänellä oli siihen ”hieno idea”. 22. heinäkuuta 2017 San Diego Comic-Con Internationalissa Warner Bros. julkisti virallisesti jatko-osan toteuttamisen. Syyskuussa 2017 Jenkinsin vahvistettiin virallisesti palaavan ohjaajaksi ja hänen palkkionsa elokuvasta tulisi olemaan 7–9 miljoonaa dollaria. 13. syyskuuta 2017 "The Expendablesin" käsikirjoittaja David Callahamin raportoitiin liittyvän Jenkinsin ja Johnsin mukaan käsikirjoittajien tiimiin. 28. helmikuuta 2018 raportoitiin, että tietyt elokuvan toimintakohtaukset kuvattaisiin Imax-kameroilla. Kesäkuussa 2018 elokuvan viralliseksi nimeksi paljastettiin "Wonder Woman 1984".
Esituotanto.
Esituotanto alkoi Britanniassa joulukuun 2017 alussa. Saman kuukauden aikana Jenkins kertoi, että elokuvaan kuuluisi uusi rakkaustarina ja että Dianalla olisi elokuvassa uusi rakastaja. Huhtikuussa 2018 elokuvan vahvistettiin sijoittuvan 1980-luvulle. Seuraavan kuukauden aikana edellisen "Wonder Woman" -elokuvan sekä "Amélien" tuotantosuunnittelijana toiminut Aline Bonetto palasi tuotantosuunnittelijaksi jatko-osaan.
Roolijako.
Syyskuussa 2017 Gal Gadotin vahvistettiin palaavan nimirooliin. 28. helmikuuta 2018 Kristen Wiig oli neuvotteluissa Gepardin rooliin, ja Jenkins vahvisti Wiign valinnan rooliin seuraavan kuukauden aikana. 28. maaliskuuta Pedro Pascal, joka näytteli Ed Indelicatoa vuonna 2011 toteuttamatta jätetyn "Wonder Woman" -televisiosarjan pilottijaksossa, valittiin tuntemattomaan rooliin. Kesäkuussa 2018 paljastettiin, että huolimatta hahmonsa, Steve Trevorin, kuolemasta edellisessä elokuvassa, Chris Pine on näyttelijänä jatko-osassa. Heinäkuussa Natasha Rothwellin, Ravi Patelin ja Gabriella Wilden ilmoitettiin liittyneen näyttelijäkaartiin. Connie Nielsenin ja Robin Wright palasi takaumakohtauksia varten Hippolytan ja Antiopen rooleihin.
Kuvaukset.
Kuvaukset alkoivat 13. kesäkuuta 2018. Kuvauspaikkoihin kuuluivat kesä-heinäkuun aikana Warner Bros. Studiosin tilat Leavesdenissä, Yhdistyneessä kuningaskunnassa, Georgetown District of Columbiassa ja Landmark Mall Alexandriassa, Pohjois-Virginiassa, Yhdysvalloissa. Tuotanto sijoittui elo-syyskuun aikana myös Kanariansaarista Teneriffalle ja Fuerteventuralle sekä Almeríaan, Andalusiaan, Etelä-Espanjaan. Kuvaukset päättyivät 22. joulukuuta 2018.
Jälkituotanto.
Richard Pearson toimii "Wonder Woman 1984":n leikkaajana. "Harry Potter" -elokuvien sekä "Lifen" parissa aiemmin työskennellyt John Moffatt toimii elokuvan visuaalisten efektien päävastaavana. Visuaalisten efektien toteutuksesta vastaa DNEG.
Musiikki.
Elokuussa 2018 paljastettiin, että Hans Zimmer säveltää "Wonder Woman 1984":n musiikin. Zimmer on aiemmin säveltänyt "Man of Steelin" ja "n", DC Extended Universen kahden ensimmäisen elokuvan musiikit.
Julkaisu.
"Wonder Woman 1984" sai maailmanensi-iltansa DC FanDome -virtuaalitapahtumassa 15. joulukuuta 2020. Teatteriensi-iltansa se sai Yhdysvalloissa 25. joulukuuta 2020. Elokuva julkaistiin 25. joulukuuta 2020 myös HBO Maxiin. Elokuvan Suomen teatteriensi-ilta viivästyi useita kertoja koronaviruspandemian vuoksi, jolloin elokuva päätettiin lopulta julkaista Pohjoismaissa suoraan HBO Nordiciin 26. maaliskuuta 2021.
Aiemmin suunnitellut ensi-iltapäivämäärät olivat 1. marraskuuta 2019, 13. joulukuuta 2019, 5. kesäkuuta 2020, 14. elokuuta 2020 ja 2. lokakuuta 2020.